T. Lebocký, poslanec: (2007-05-11):
Predseda Národnej rady Slovenskej republiky posúdil uvedený návrh podľa § 70 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel a zaradil ho v súlade s § 72 ods. 2 rokovacieho poriadku na rokovanie dnešnej 10. schôdze Národnej rady Slovenskej republiky. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady Slovenskej republiky o rokovacom poriadku v znení neskorších predpisov, ako i náležitosti určené v legislatívnych pravidlách. Predložený návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny a o zmene a doplnení niektorých zákonov, operatívne rieši dôsledky aplikačnej praxe najspornejších ustanovení v súčasnosti platného zákona o ochrane prírody. Vytvára priestor na objektívne odôvodnené zapracovanie ratifikovaného medzinárodného dohovoru do právneho systému Slovenskej republiky, racionalizuje a zjednodušuje činnosť orgánov štátnej správy ochrany prírody v konaniach súvisiacich s plnením povinností uložených vlastníkom a obhospodarovateľom lesa zákonom č. 326/2005 Z. z. Dôkazom nedokonalosti právnej normy, na ktorej sa Národná rada Slovenskej republiky uzniesla 25. júna 2002, je to ten predmetný novelizovaný zákon č. 543/2002 Z. z., a ktorá nadobudla účinnosť 1. januára 2003, následne bola viackrát novelizovaná, pričom ostatná novela zákona č. 15/2005 Z. z. o ochrane voľne žijúcich živočíchov a voľne rastúcich rastlín reguláciou obchodu s nimi nadobudla účinnosť až 1. 4. 2005. Dôkazom nedokonalosti tej právnej normy, a podotýkam, nielen č. 543, ale aj č. 15, o ktorej hovorila aj pani poslankyňa Tkáčová, je aj návrh generálneho prokurátora Slovenskej republiky z 18. 5. 2005, aby Ústavný súd Slovenskej republiky vydal nález, podľa ktorého Ústavný súd rozhodol, že až 70 ustanovení tohto zákona je v rozpore s niektorým z článkov Ústavy Slovenskej republiky. Tento návrh okrem iného uvádza, že zákon č. 543/2002 Z. z. obsahuje viacero diskriminačných ustanovení, z ktorých medzi zvýhodňujúce diskriminačné ustanovenie patrí aj poslaneckou novelou riešené zohľadnené postavenie účastníkov konania v závislosti od toho, či sa v konaní o ich právach právom chránených záujmov a povinnostiach rozhoduje, to je veľmi dôležité, alebo sú len zúčastnenými osobami, na ktoré konanie nemá priamy dopad. Vzhľadom na uvedené skutočnosti s konštatovaním potvrdeným sekciou rozpočtovej politiky Ministerstva financií Slovenskej republiky, že predložený návrh zákona nemá negatívny vplyv na štátny rozpočet, rozpočty obcí a rozpočty vyšších územných celkov, zároveň nemá vplyv ani na zamestnanosť, životné a podnikateľské prostredie, je úplne zlučiteľný s právom Európskych spoločenstiev a právom Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený poslanecký návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 24. apríla 2007 a podľa § 71 rokovacieho poriadku Národnej rady Slovenskej republiky navrhujem, aby poslanecký návrh zákona prerokovali tieto výbory: ústavnoprávny výbor, Výbor Národnej rady Slovenskej republiky pre pôdohospodárstvo, životné prostredie a ochranu prírody, Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady Slovenskej republiky pre pôdohospodárstvo, životné prostredie a ochranu prírody. Odporúčam, aby určené výbory predmetný poslanecký návrh zákona prerokovali do 18. júna 2007 a gestorský výbor do 19. júna 2007. Vážený pán predseda, skončil som, otvorte, prosím vás, rozpravu.